Kommissionens afgørelse

af 27. februar 2002

om ændring af afgørelse 2000/745/EF om godtagelse af tilsagn afgivet i forbindelse med antidumping- og antisubsidieproceduren vedrørende importen af visse typer polyethylenterephthalat med oprindelse i bl.a. Indien

(meddelt under nummer K(2002) 620)

(2002/232/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), senest ændret ved forordning (EF) nr. 2238/2000(2) ("antidumpinggrundforordningen"), særlig artikel 8 og 9,

under henvisning til Rådets forordning (EF) nr. 2026/97 af 6. oktober 1997 om beskyttelse mod subsidieret indførsel fra lande, der ikke er medlemmer af Det Europæiske Fællesskab(3) ("antisubsidiegrundforordningen"), særlig artikel 13 og 15,

efter høring af det rådgivende udvalg, og

ud fra følgende betragtninger:

A. PROCEDURE

(1) Ved forordning (EF) nr. 2603/2000(4) indførte Rådet en endelig udligningstold på importen af visse typer polyethylenterephthalat med oprindelse i bl.a. Indien i form af et særligt beløb på 41,3 EUR pr. ton, med undtagelse af importen fra en række udtrykkeligt nævnte indiske selskaber, som er omfattet af en lavere told. Importen af visse typer polyethylenterephthalat, der eksporteredes af selskaber, fra hvilke der var godtaget tilsagn, var fritaget for denne told, jf. forordningens artikel 2, stk. 1.

(2) Ved forordning (EF) nr. 2604/2000(5) indførte Rådet en endelig antidumpingtold på importen af visse typer polyethylenterephthalat med oprindelse i bl.a. Indien i form af et særligt beløb på 181,7 EUR pr. ton, med undtagelse af importen fra en række udtrykkeligt nævnte indiske selskaber, som er omfattet af en anden told. Importen af visse typer polyethylenterephthalat, der eksporteredes af selskaber, fra hvilke der var godtaget tilsagn, var fritaget for denne told, jf. forordningens artikel 2, stk. 1.

(3) Den 29. november 2000 vedtog Kommissionen afgørelse 2000/745/EF(6) om godtagelse af tilsagn afgivet i forbindelse med de to ovennævnte procedurer af de eksportører, der er nævnt i afgørelsens artikel 1, og afsluttede undersøgelsen for disse eksportørers vedkommende.

(4) Den 26. juni 2001 indledte Kommissionen ved forordning (EF) nr. 1240/2001(7) en fornyet undersøgelse vedrørende en ny eksportør af forordning (EF) nr. 2604/2000 om indførelse af en endelig antidumpingtold på importen af visse typer polyethylenterephthalat med oprindelse i bl.a. Indien, om ophævelse af tolden for så vidt angår importen fra en eksporterende producent og om at gøre denne import til genstand for registrering.

(5) De endelige undersøgelsesresultater og konklusioner er anført i Rådets forordning (EF) nr. 496/2002(8) om ændring af forordning (EF) nr. 2604/2000.

B. TILSAGN

(6) Futura Polymers Ltd (i det følgende benævnt "det pågældende selskab") blev underrettet om de kendsgerninger og betragtninger, som lå til grund for, at det påtænktes at indføre en ændret endelig antidumpingtold på dets import til Fællesskabet, hvorefter det pågældende selskab afgav et tilsagn i henhold til artikel 8, stk. 1, i antidumpinggrundforordningen. Ifølge dette tilsagn forpligtede den pågældende eksporterende producent sig til ikke at sælge til sine uafhængige kunder til under en vis mindstepris.

(7) Kommissionen finder, at tilsagnet fra det pågældende selskab kan godtages, da det afhjælper de skadelige virkninger af dumpingen. Endvidere vil de regelmæssige og detaljerede rapporter, som det pågældende selskab forpligtede sig til at aflægge til Kommissionen, muliggøre en effektiv overvågning. Det pågældende selskabs samarbejdsvilje i forbindelse med undersøgelsen, dets struktur og salgsorganisation og de særlige kendetegn ved den pågældende vare er desuden af en sådan art, at Kommissionen finder, at risikoen for omgåelse af tilsagnet er begrænset.

(8) For at Kommissionen kan overvåge, at selskabet rent faktisk overholder tilsagnet, er toldfritagelsen betinget af, at der ved fremsættelse af en anmodning om overgang til fri omsætning i henhold til tilsagnet fremlægges en handelsfaktura for de pågældende toldmyndigheder. En sådan handelsfaktura skal udstedes af det selskab, fra hvilket tilsagnet er godtaget, og indeholde de oplysninger, der fremgår af bilaget til forordning (EF) nr. 2604/2000. Hvis der ikke fremlægges en sådan faktura, eller hvis den ikke svarer til den pågældende vare, der frembydes for toldmyndighederne, skal antidumpingtolden betales med den relevante sats.

(9) Hvis tilsagnet formodes misligholdt, misligholdes eller trækkes tilbage, kan der indføres antidumpingtold, jf. artikel 8, stk. 9 og 10, i antidumpinggrundforordningen -

TRUFFET FØLGENDE AFGØRELSE:

Artikel 1

Tabellen i artikel 1 i afgørelse 2000/745/EF ændres ved at tilføje følgende:

>TABELPOSITION>

Artikel 2

Denne afgørelse træder i kraft dagen efter offentliggørelsen i De Europæiske Fællesskabers Tidende.

Denne afgørelse er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 27. februar 2002.

På Kommissionens vegne

Pascal Lamy

Medlem af Kommissionen

(1) EFT L 56 af 6.3.1996, s. 1.

(2) EFT L 257 af 11.10.2000, s. 2.

(3) EFT L 288 af 21.10.1997, s. 1.

(4) EFT L 301 af 30.11.2000, s. 1.

(5) EFT L 301 af 30.11.2000, s. 21.

(6) EFT L 301 af 30.11.2000, s. 88.

(7) EFT L 171 af 26.6.2001, s. 3.

(8) Se side 4 i denne Tidende.